Rasmus Prehn (S), 2014-04-24:
Det er mig, der kører toget.
Sådan sagde min søn Oskar, da vi første gang prøvede metroen i København.
Vi var begge to meget begejstret over det her med at sidde helt foran i det her førerløse tog, og for det ene øjeblik at være i lufthavnen til det andet øjeblik at være på Kongens Nytorv; det var en fantastisk oplevelse.
Fra at vi for år tilbage kunne kigge misundeligt på englænderne i London, der havde undergrunden, har vi pludselig også noget, der kan måle sig med det – noget, der er fantastisk, noget, der kan transportere os hurtigt på kryds og tværs af vores fantastiske hovedstad.
Derfor er vi også mange, der glæder os til at få metrocityringen på plads.
Det er et fantastisk projekt, et projekt, som binder København langt bedre sammen.
Det er også et meget ambitiøst projekt.
Som Venstres ordfører hr. Jan E. Jørgensen var inde på før, er det det største anlægsprojekt i historisk sammenhæng, siden Christian IV anlagde Christianshavn.
Det er virkelig ambitiøst, og det er rigtig, rigtig flot.
Og jeg tror, vi er mange, der glæder os til, at vi kan stå på Københavns Hovedbanegård og det næste øjeblik på Enghave Plads eller på Trianglen.
Det bliver rigtig godt at få det her på plads.
Så er der ikke nogen tvivl om, at når man laver sådan et projekt, kommer det til at larme, og det kommer til at støje, og det kommer til at være træls, som vi siger i Jylland.
Det er der også mange naboer der har oplevet.
Jeg tror, at vi alle sammen, der er herinde i Folketingssalen, kan føle med de naboer og tænke: Det er da rigtig, rigtig træls at være i deres situation, når det er, at der er en stor boremaskine, der larmer.
Jeg kunne forstå på ministeren, da vi fik en kop kaffe før, at lige i øjeblikket, lige her i talende stund, er boremaskinen lige neden under Magasin.
Så hvis der er folk, der står og handler ovre i Magasin, kan de måske høre, at boremaskinen summer nedenunder.
Og folk tænker: Holder det nu, er det nu godt osv.
Når man laver sådan et projekt, vil det helt sikkert være forbundet med bekymringer og frustrationer og sådan nogle ting.
Derfor er der ingen tvivl om, at de her ting skal være i orden.
Der skal være gode kompensationsmuligheder, der skal være hjælp til at blive genhuset, der skal være andre ting, der er i orden, og det er det, som man gør med det her lovforslag; man rækker ud efter de bekymringer, borgerne har, og prøver at gøre det bedre.
Faktisk var det sådan, at da man lavede den her lov i sin tid, skrev man ind i loven, at den til enhver tid siddende minister har en handlepligt, hvis det er, at projektet bliver forsinket.
Der er det altså, at jeg synes, at vi må takke den nuværende transportminister, hr. Magnus Heunicke, for, at han som nærmest helt nytiltrådt minister tog handsken op og gjorde noget ved det her og sikrede, at vi kan færdiggøre det her metrocityringprojekt i overensstemmelse med de forudsætninger, der var, da vi lavede loven i sin tid, og at vi sikrer en langt mere målrettet hjælp til de naboer, der sidder derude og selvfølgelig er bekymret over, at deres nattesøvn bliver forstyrret, at det larmer og støver og andet.
Derfor er vi fra socialdemokratisk side rigtig glade for, at der er så bred opbakning til det her.
Vi skal jo lige være opmærksomme på, at det er alle partier i forligskredsen med undtagelse af Det Konservative Folkeparti, som sprang fra, som er med i forhold til det her.
Det vil sige, det er næsten alle partier i Folketinget.
Der er Enhedslisten, som i sin tid var helt imod at få en metro.
Enhedslisten, som ellers normalt går ind for bedre kollektiv trafik, sagde, at lige metroen, som er det mest populære, ikke var noget for dem: Der springer vi over, vi vil hellere have nogle busser, hvor man kan stå op og blive rusket rundt og alverdens ting.
Det ved vi.
Men ellers er der bredt i Folketinget opbakning til det her, og der er vi glade for, at det lykkedes transportministeren i tæt samarbejde med både Frederiksberg Kommune og Københavns Kommune at få lavet den her aftale, som på rigtig god vis hjælper de her naboer, der er berørt.
Det er godt set, og det er det rigtige at gøre, og det er et skattefrit tillæg, man får.
Den fantastiske vision for bedre kollektiv trafik og et mere sammenhængende København, som metroen giver, kan sikres med det her forslag.
Metrocityringen kan realiseres mere til tiden, og de naboer, der har været bekymret og følt sig generet, får en udstrakt hånd og bedre mulighed for hjælp.
Det synes vi fra socialdemokratisk side er rigtig godt, og vi takker de partier, der er med til at bakke det her op.
Det er et rigtig godt lovforslag.